Lyk in mat toegerol in mangat gekry | The new South Africa
Posted on May 26, 2010 by rudiprinsloo
’n Vrou van Alberton se lyk is die naweek toegerol in ’n mat in ’n rioolmangat by Vosloorus gekry.
Onder andere ’n huiswerker en tuinwerker is weens die moord op mev. Alta Duvenhage (64) gearresteer.
Me. Melinda Smith van Potchefstroom het gistermiddag nog probeer antwoorde vind nadat haar ma se lyk gevind is.
Volgens mnr. Fred Duvenhage van Meyerton het sy voormalige vrou verlede Woensdag nog met hul ander dogter, me. Lizel Fourie van Midrand, gepraat.
“Vrydagoggend het een van die bure gebel om te sê daar is fout by Alta se woonstel. Die TV is aan en die deur is oop, maar sy is nie daar nie.”
Haar Volkswagen Citi Golf was ook nie by haar woonstel in St. Michaelstraat in New Redruth nie.
Die polisie is ontbied en hulle was baie vinnig en baie professioneel op die toneel, het mnr. Duvenhage gesê.
Volgens hom is die huiswerke en tuinier ondervra en Saterdag in hegtenis geneem.
Die twee het die polisie na ’n stuk veld by Zonkizizwe buite Vosloorus gelei waar hulle gesê het die lyk sou wees, maar hulle weet nie presies waar nie.
’n Soektog is van stapel gestuur. Die lyk is later in ’n mangat, nog toegedraai in ’n mat, gekry.
Volgens mnr. Duvenhage wil dit lyk asof sy verwurg is, maar daar was ook bloedkolle in die huis. Ná verdere ondersoek is nog twee mense in hegtenis geneem.
Hulle gaan na verwagting môre in die hof in Alberton verskyn.
Die lyk is na die lykhuis in Heidelberg gebring waar die lykskouing na verwagting vandag gedoen gaan word.
“Sy het net haar lewe begin geniet ná haar aftrede verlede jaar,” het Smith gistermiddag gesê. “Die aftrede was ’n groot ding vir haar en sy was nou die naweek nog by ons in Potchefstroom en op haar stukke. Sy het dit so geniet.”
Haar broer, Fred jr., het gisteroggend van die Kaap opgevlieg om met die reëlings te kom help.
“Ons kom vanoggend by die woonstel bymekaar om deur haar goedjies te gaan.”
Kapt. Manaku Raphulu, polisiewoordvoerder in Alberton, het die moord bevestig. Volgens hom is ses verdagtes in hegtenis geneem in verband met die moord en motordiefstal.
« PRAAG-toer na Europa skop af in Frankfurt Vermoor vir niks »